Benny Johansen

Benny Johansen (født 18. marts 1949) er en tidligere fodboldtræner og fodboldspiller.

Som aktiv spiller vandt han med B 1903 danmarksmesterskabet to gange (1969 og 1970) og pokaltitlen en enkelt gang. 

Som træner er han mest kendt for sin tid som træner for B 1903, som han førte frem til kvartfinalerne i UEFA Cup i 1991-92 bl.a. med en sejr på 6-2 over Bayern München, og for at være den første trænr i F.C. København.

Spillerkarriere 
Som ung startede han med at spille i Ryvang FC, før han flyttede til B 1903. Benny Johansen var med til at vinde DM for ynglinge for B 1903 i 1967. Året efter debuterede han for B 1903s førstehold, som vandt 2. division, og i 1969 og 1970 var han med til at vinde DM-guld. I 1971 scorede han begge mål, da B 1903 sensationelt besejrede Celtic i Mesterholdenes Europa Cup.

Efter fire år i den svenske 2. division hos Helsingborgs IF, vendte Benny Johansen tilbage til B 1903 i 1978 og vandt året efter pokalturneringen efter finalesejr over Køge BK. Han sluttede karrieren i 1980 med en tredjeplads i 1. division.

Trænerkarriere 
I 1989 blev Benny Johansen assistenttræner i B 1903, og allerede i 1990 overtog han cheftrænerposten. På trods af, at B 1903 blev nr. to i 1. division valgte klubben alligevel at udskifte ham med den mere erfarne Jørgen Hvidemose. Sæsonen 1991 i 1. division blev spillet som en turnering med 18 runder om foråret, og efter ni kampe lå B 1903 sidst. Jørgen Hvidemose blev fyret i maj 1991, og Benny Johansen blev hentet tilbage.

Det lykkedes B 1903 at undgå nedrykning og i den efterfølgende sæson førte Benny Johansen B 1903 frem til en tredjeplads i ligaen, til finalen i pokalturneringen og en kvartfinale i UEFA Cup efter at have elimineret Aberdeen FC, Bayern München og Trabzonspor. På den baggrund blev Benny Johansen kåret som Årets Træner 1991.

I sommeren 1992 fusionerede klubberne KB og B 1903 til FC København, og Benny Johansen blev klubbens første træner. Allerede i sin første sæson for FC København vandt klubben mesterskabet. I den efterfølgende sæson 1993-94 var han med FC København tæt på at genvinde mesterskabet, men på sidste spilledag mistede FC København førstepladsen, da holdet smed en pauseføring på 2-1 væk på udebane mod OB og tabte 2-3, så guldet i stedet gik til Silkeborg IF.

Benny Johansen forlod herefter FC København, men kom tilbage blot seks kampe inde i den nye sæson, da træner Keld Kristensen blev afskediget. I 1995 vandt Benny Johansen som træner for FC København pokalturneringen med en finalesejr på 5-0 over AB.

Fra 1995 til 1997 var han cheftræner for Al Rayyan i Qatar, og opnåede to andenpladser i den nationale liga. Herefter var han træner i Silkeborg IF, som han i 2001 førte til en tredjeplads i Superligaen, og klubbens første triumf i pokalturneringen, da AB blev besejret 4-1 i finalen. Efter en katastrofal start på sæsonen 2001/02 uden sejr i 13 kampe blev Benny Johansen dog fyret i oktober 2001.

Han har blev siden manager i 1. divisionsklubben Boldklubben Fremad Amager. Forinden (oktober 2004 – 25. oktober 2006) havde han posten som professionel cheftræner for klubbens førstehold. Han havde kontrakt med klubben indtil sommeren 2008, men den 29. marts 2007 valgte han og klubben i fælles forståelse at stoppe samarbejdet.

Hæder 
Som spiller:
 Danmarksmesterskabet
 Vinder (2): 1969 og 1970.
 Sølv (1): 1972
 Bronze (1): 1980.
 Pokalturneringen:
 Vinder (1): 1979.
Som træner:
 Danmarksmesterskabet
 Vinder (1): 1992-93.
 Sølv (2): 1990 og 1993-94.
 Bronze (2): 1992 og 2000-01.
 Pokalturneringen:
 Vinder (2): 1995 og 2001
 Finalist (1): 1992.
 Super Cup:
 Vinder (1): 1995
 Qatar Stars League:
 Vicemester (2): 1995-96, 1996-97
 Qatar Crown Prince Cup:
 Vinder (1): 1996.
 Finalist (1): 1997.
 Emir of Qatar Cup:
 Finalist (2): 1996 og 1997.

Noter

Eksterne henvisninger 
 

Fodboldspillere fra Danmark
Fodboldtrænere fra Danmark
Fodboldtrænere for FC København
Fodboldtrænere fra Silkeborg IF
Studenter fra Ordrup Gymnasium